તેમને વાંચવાનું કે સાંભળવાનું તો અગાઉ પણ બનેલું, પણ મને કલામસાહેબનો વિશેષ અને અંગત પરિચય ૨૦૦૯ પછી થયો. આ વર્ષમાં અમેરિકાના વિખ્યાત ‘સાયન્ટિફિક અમેરિકન’ સામયિકે મને તારાઓ તથા બ્રહ્માંડના મારા સંશોધન વિશે લખવા કહ્યું, અને મારો આ લેખ પોતાની કવર સ્ટોરી તરીકે પ્રકાશિત કરી વિશ્વની અનેક ભાષાઓમાં તેનો અનુવાદ પણ તેમણે પ્રસિદ્ધ કર્યો. ડૉ. કલામ તો ‘સાયન્ટિફિક અમેરિકન’ના મોટા ચાહક, વાચક અને પ્રશંસક વર્ષોથી હતા ! તેમણે ‘સાયન્ટિફિક ઈન્ડિયન’ નામે એક પુસ્તક પણ લખ્યું છે, જેમાં વૈજ્ઞાનિક અભિગમવાળા સમાજની વાત કરી છે. તેમના ધ્યાનમાં સ્વાભાવિક જ આ ઘટના અને લેખ આવ્યાં. આથી જ ૨૦૧૦માં મુંબઈમાં તેમના એક મોટા અને મહત્વના જાહેર વ્યાખ્યાન સમયે, મારા પર અચાનક જ આયોજકોનો ફોન આવ્યો, “ડૉ. કલામસાહેબ તમને મળવા અને વાતચીત કરવા માગે છે !” મારા માટે સ્વાભાવિક જ આ એક આશ્ચર્ય અને અચંબાની વાત અને ક્ષણો હતી કે આવા મોટા માણસને આપની સાથે શું લેવાદેવા હોય ? પરંતુ આયોજકોએ મને જણાવ્યું કે તેઓ વિમાનઘર પર લેવા ગયા ત્યારે ઊતરતાં સાથે જ ડૉ. કલામે તમને મળવાની ઈચ્છા વ્યક્ત કરી છે અને મળવાનો સમય નક્કી કરવા કહ્યું છે.